Diari Oficial de la Generalitat Valenciana


Sumari del DOGV 8591, del 15-07-2019 (2019/7118)

RESOLUCIÓ de 5 de juliol del secretari autonòmic d'Educació i Formació Professional, per la qual es dicten instruccions en matèria d'ordenació acadèmica i d'organització de l'activitat docent en els centres que imparteixen ensenyaments esportius de règim especial a la Comunitat Valenciana durant el curs 2019-2020.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8591

Data del DOGV
:   15-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7118


Data del document
:   05-07-2019

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 5 de juliol del secretari autonòmic d'Educació i Formació Professional, per la qual es dicten instruccions en matèria d'ordenació acadèmica i d'organització de l'activitat docent en els centres que imparteixen ensenyaments esportius de règim especial a la Comunitat Valenciana durant el curs 2019-2020. [2019/7118]  
El Decret 132/2012, de 31 d'agost, del Consell, pel qual es regulen els ensenyaments esportius de règim especial a la Comunitat Valenciana (DOGV 6853, 03.09.2012), el Reial decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial (BOE 268, 08.11.2007) i els reials decrets vigents per a cada modalitat esportiva, constitueixen la normativa d'aplicació als ensenyaments esportius de règim especial, en l'àmbit de la Comunitat Valenciana.  
El Reglament general de protecció de dades (RGPD), Reglament (UE) 2016/679, del Parlament Europeu i del Consell, de 27 d'abril de 2016 i la Llei orgànica 3/2018, de 5 de desembre, de Protecció de Dades Personals i garantia dels drets digitals (BOE 294, 06.12.2018) introdueixen una sèrie de canvis i novetats als quals és necessari adaptar els tractaments actuals. L'RGPD esmenta expressament la necessitat que s'hi apliquen mesures tècniques i organitzatives apropiades pel responsable, amb la finalitat de garantir que el tractament és conforme al que disposa el reglament. En aquest sentit, els centres hauran d'atendre la Resolució de 28 de juny de 2018, de la Subsecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat.  
  
Així mateix, els centres hauran d'atendre al capítol III de la Llei 23/2018, de 29 de novembre, de la Generalitat, d'igualtat de les persones LGTBI (DOGV 8436, 03.12.2018), al Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià. (DOGV 8456, 07.08.2018), i a la Llei 26/2018, de 21 de desembre, de la Generalitat, de drets i garanties de la infància i adolescència (DOGV 8450, 24.12.2018), i la normativa de desplegament corresponent.  
  
En aquest sentit, amb la finalitat de millorar la gestió d'aquests ensenyaments, aquesta resolució té per objecte desenvolupar la normativa esmentada i concretar, per al curs escolar 2019-2020, el règim general de funcionament, així com l'organització dels ensenyaments esportius de règim especial al nostre territori.  
De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell, resolc:  
  
Apartat únic  
Aprovar les instruccions i els documents inclosos en els annexos, per a l'organització i el funcionament en centres públics i centres privats autoritzats de la Comunitat Valenciana que imparteixen ensenyaments esportius de règim especial durant el curs acadèmic 2019-2020.  
  
València, 5 de juliol de 2019.- El secretari autonòmic d'Educació i Formació Professional: Miguel Soler Gracia.  
  
ANNEX  
Instruccions en matèria d'ordenació acadèmica i d'organització de l'activitat docent en els centres públics i els centres privats autoritzats de la Comunitat Valenciana que imparteixen ensenyaments esportius de règim especial durant el curs acadèmic 2019-2020  
  
1. Projecte educatiu de centre  
2. Programació general anual  
3. Programacions didàctiques  
4. Organització dels horaris i del calendari lectiu  
5. Constitució de grups  
6. Formats de flexibilització horària  
7. Modalitat semipresencial o a distància  
8. Proves d'accés  
9. Cursos preparatoris per a les proves d'accés  
10. Proves d'accés específiques  
11. Requisits d'accés  
12. Admissió i matriculació de l'alumnat  
13. Mòdul de projecte final  
14. Avaluació  
15. Documents d'avaluació  
16. Competència docent del professorat  
17. Convocatòries  
18. Anul·lació de matrícula a instàncies de la persona interessada  
19. Anul·lació de matrícula per inassistència  
20. Renúncia a la convocatòria  
21. Convalidacions  
22. Alumnat amb necessitat específica de suport educatiu  
23. Avaluació dels processos d'ensenyament del projecte curricular i de les programacions didàctiques  
24. Gestió i seguiment del mòdul de pràctiques  
25. Tecnologies de la informació i de la comunicació, sistema de gestió ITACA i protecció de dades  
Consideracions finals  
  
  
1. Projecte educatiu de centre  
1.1. Atenent el que disposa el Decret 132/2012, de 31 d'agost, del Consell, el projecte educatiu del centre recollirà els seus valors, objectius i prioritats d'actuació, i incorporarà la concreció dels currículums, entre altres aspectes.  
1.2. Els centres desenvoluparan els currículums establits per l'Administració educativa corresponent que buscaran adaptar la programació i la metodologia del currículum a les característiques de l'alumnat, a les possibilitats formatives del seu entorn i al context del centre, utilitzant, si escau, les mesures flexibilitzadores que haja autoritzat l'Administració educativa competent. De manera subsidiària, i sempre que no es desenvolupen els diferents currículums de les modalitats esportives autoritzades a la Comunitat Valenciana, seran d'aplicació els publicats pel Ministeri d'Educació, Cultura i Esport en l'àmbit de competència d'aquest (accessibles, entre altres, des del lloc web dels ensenyaments esportius de règim especial http://www.ceice.gva.es/va/web/ensenanzas-regimen-especial/titulaciones).  
  
2. Programació general anual  
2.1. Els centres elaboraran, al principi de cada curs, una programació general anual que reculla tots els aspectes relatius a l'organització i el funcionament del centre, inclosos l'estadística d'inici de curs, els projectes, les normes i tots els plans d'actuació acordats i aprovats per al curs acadèmic.  
2.2. L'enregistrament de tots els elements que componen la PGA (administratius, estadístics, pedagògics ?inclosa la gestió del mòdul de formació pràctica?) es farà en el sistema d'informació ITACA, o en tot cas es farà ús de les aplicacions posades a la disposició dels centres per part de l'Administració i posades a disposició o remissió a través de la via que assenyala aquest procediment.  
La data límit per a l'aprovació, l'enregistrament de la PGA i la seua posada a disposició per via electrònica davant de la direcció territorial d'Educació corresponent serà abans que es complisca el primer mes del curs acadèmic. Qualsevol variació o ampliació al llarg del curs de les dades que recull la programació general anual es comunicarà a aquesta en els terminis previstos en el mateix document.  
3. Programacions didàctiques  
3.1. Els centres elaboraran les programacions didàctiques, enteses com els instruments de planificació curricular específics per a cada un dels mòduls i blocs de formació.  
3.2. Els professors responsables de cada mòdul donaran a conéixer a l'alumnat, al començament de cada curs, la programació didàctica, que inclourà per a cada bloc o mòdul d'ensenyament per nivell, almenys, els objectius, els continguts, els mètodes pedagògics, els criteris d'avaluació mínims exigibles per a obtindre una valoració positiva, els criteris de qualificació, així com els procediments d'avaluació de l'aprenentatge que s'utilitzaran.  
  
4. Organització dels horaris i del calendari lectiu  
4.1. La durada dels ensenyaments i la càrrega lectiva dels blocs i els mòduls formatius de cada nivell i grau són les que estableix l'article 7 del Decret 132/2012, de 31 d'agost, del Consell, i conforme al que preveu el Reial decret 1363/2007, de 24 d'octubre.  
4.2. A l'efecte de facilitar més flexibilitat, la direcció general amb competències en l'ordenació dels ensenyaments esportius de règim especial podrà autoritzar, amb caràcter excepcional, altres distribucions dels horaris i del calendari lectiu, amb l'informe favorable de la Inspecció d'Educació.  
4.3. La distribució horària i el calendari de totes les activitats lectives programades per al desenvolupament dels ensenyaments s'haurà de publicar en els mateixos centres per a coneixement de l'alumnat des del començament d'aquestes activitats, sempre d'acord amb la normativa vigent.  
4.4. Amb caràcter general, la distribució horària establirà un mínim de tres períodes lectius diaris i un màxim de sis de 55 minuts cada un. Excepcionalment, les direccions territorials d'Educació podran autoritzar un increment d'un període lectiu diari justificant aquest increment.  
L'horari setmanal no podrà ser superior a cinc dies ni inferior a dos dies.  
4.5. La part lectiva de la jornada setmanal del personal docent dels centres titularitat de la GVA que impartisquen ensenyaments esportius de règim especial serà la mateixa que s'estableix per al personal docent d'ensenyament secundari obligatori, batxillerat i formació professional, sense perjudici de les situacions de reducció de jornada previstes en la normativa vigent. En conseqüència, els horaris lectius del professorat seran, amb caràcter general, de 19 hores lectives setmanals, distribuïdes de dilluns a divendres amb un mínim de dues hores lectives diàries i un màxim de sis. El règim de compensació amb hores complementàries serà com a màxim de dues hores complementàries per cada període lectiu, i únicament podrà computar-se a partir dels mínims establits per la normativa vigent.  
4.6. El calendari se cenyirà, amb caràcter general, a les directrius fixades per la resolució en què es fixe el calendari escolar del curs acadèmic 2019-2020.  
  
5. Constitució de grups  
5.1. S'atendrà el que disposa la resolució d'obertura i funcionament del centre corresponent. Respecte a les ràtios d'alumnat, cada reial decret que estableix el títol corresponent estableix les ràtios d'alumnat màximes per cada bloc (es poden consultar al web (http://www.ceice.gva.es/va/web/ensenanzas-regimen-especial/titulaciones). Amb caràcter general, les ràtios mínimes per constitució de grups als centres titularitat de la GVA serà de 8 alumnes. Qualsevol modificació d'aquesta ràtio mínima haurà de ser informada favorablement des de la corresponent direcció territorial.  
5.2. La direcció territorial corresponent validarà la proposta de cada centre en relació amb els mòduls la dedicació dels quals siga susceptible de desdoblament per al curs 2019-2020 en centres públics, vist l'informe de la Inspecció d'Educació.  
  
6. Formats de flexibilització horària  
6.1. S'entén per flexibilització horària qualsevol proposta temporal que inicie el període lectiu amb posterioritat al 31 d'octubre de 2019 i/o finalitze abans o després de la data estipulada com a final de curs per a aquests ensenyaments per la norma que fixe el calendari escolar per al curs escolar 2019-2020.  
6.2. En el cas de sol·licitar una flexibilització horària, en els termes que estableixen els articles 14 i 17 del Decret 132/2012, de 31 d'agost, del Consell, s'haurà de sol·licitar a la direcció general amb competències en ordenació d'aquests ensenyaments, exclusivament de manera telemàtica, segons el que disposa el Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, i per a això s'accedirà a l'apartat de «Serveis en línia», accessible a través de http://www.ceice.gva.es/va/web/ensenanzas-regimen-especial/flexibilizacion  
6.3. El termini de tramitació i presentació de les sol·licituds per a la flexibilització horària serà des de les 9 hores de l'endemà de la publicació d'aquesta resolució en el Diari Oficial de la Generalitat Valenciana fins a les 15 hores del 25 d'octubre de 2019. En qualsevol cas, com a mínim, amb un mes d'antelació a la data d'inici del curs sol·licitat, segons el model de l'annex I d'aquesta norma. Qualsevol sol·licitud que es presente fora d'aquest termini serà desestimada.  
6.4. En cap cas el curs sol·licitat amb flexibilització horària podrà finalitzar amb posterioritat al 30 de novembre de 2020.  
6.5. L'alumnat no podrà realitzar, en cap cas, dos cicles de la mateixa modalitat esportiva en un mateix curs escolar. Aquesta possibilitat no està prevista com a mesura de flexibilització dins de la normativa vigent.  
6.6. La sol·licitud d'autorització de flexibilització horària haurà d'acompanyar-se d'un informe que definisca detalladament els punts següents:  
- Criteris, circumstàncies i objectius pedagògics que justifiquen la necessitat de l'oferta de flexibilització sol·licitada.  
- Distribució horària de tots els mòduls del cicle corresponent.  
  
- Calendari de totes les activitats programades.  
- Nombre de grups.  
- Llista del professorat, la seua titulació i el mòdul que impartirà.  
- En cas d'impartir mòduls determinats en modalitat semipresencial o a distància, haurà d'estar acompanyat de:  
a) Memòria explicativa en què conste l'organització de l'ensenyament de cada curs sol·licitat, que establisca quina part de cada mòdul es farà en format presencial i quina part en format semipresencial o a distància.  
b) A través de quina plataforma i instruments es realitzarà el seguiment de la docència i de l'alumnat.  
c) Tipus d'avaluació dels apartats dels mòduls sol·licitats la docència dels quals es realitze en les modalitats assenyalades.  
d) Acreditació de la formació o l'experiència en ensenyament en línia del professorat.  
6.7. L'incompliment del calendari i l'horari autoritzat per resolució de la direcció general amb competències en ensenyaments esportius de règim especial podrà ser objecte de sanció per part de la direcció general amb competències en centres docents a proposta d'aquesta.  
  
  
7. Modalitat semipresencial o a distància  
7.1. Els centres que sol·liciten aquesta autorització, hauran de disposar de l'autorització per a impartir el cicle corresponent en la seua modalitat presencial i estar impartint des d'almenys el curs anterior el cicle o mòduls per als quals sol·liciten l'autorització en la modalitat semipresencial o a distància.  
Els requisits de titulació del professorat seran els mateixos que per als ensenyaments corresponents en la modalitat presencial.  
7.2. Sol·licitud segons titularitat  
7.2.1. En el cas dels centres públics que sol·liciten impartir ensenyaments d'algun bloc semipresencial o a distància, es requerirà autorització expressa de la direcció general amb competències en ordenació acadèmica d'aquests ensenyaments.  
7.2.2. Els titulars dels centres privats que, tenint autoritzats i en funcionament cicles d'ensenyaments esportius de règim especial en la modalitat presencial i desitgen oferir aquests en la modalitat semipresencial o a distància, hauran de sol·licitar autorització a la direcció general amb competències en centres docents.  
7.3. De manera subsidiària, la regulació general de les condicions i els requisits de la modalitat semipresencial o a distància s'adequarà als que estableix l'Ordre ECD/499/2015, de 16 de març, per la qual es regula el règim d'ensenyament a distància dels ensenyaments esportius de règim especial, en l'àmbit de gestió del Ministeri d'Educació, Cultura i Esport (BOE 71, 24.03.2015) i, en els aspectes que no regula aquesta, a l'Ordre de 4 de juliol 2008, de la Conselleria d'Educació, per la qual es regula l'organització dels ensenyaments dels cicles formatius de Formació Professional en la modalitat semipresencial o a distància en centres públics de la Comunitat Valenciana (DOGV 5818, 31.07.2008) per a centres de titularitat pública, i a l'Ordre de 4 de maig de 2009, de la Conselleria d'Educació, per la qual es regula l'autorització i l'organització dels ensenyaments de cicles formatius de Formació Professional inicial en la modalitat semipresencial o a distància en centres autoritzats de la Comunitat Valenciana (DOGV 6037, 17.06.2009), per a centres autoritzats, les dues modificades per l'Ordre 78/2010, de 27 d'agost, de la Conselleria d'Educació, per la qual es regulen aspectes determinats de l'ordenació i l'organització acadèmica dels cicles formatius de Formació Professional del Sistema Educatiu en l'àmbit territorial de la Comunitat Valenciana (DOGV 6347, 03.09.2010) en la disposició final segona.  
7.4. Dins de l'oferta del cicle d'ensenyaments esportius corresponent, es podran oferir a distància els mòduls del bloc comú, complementari i els altres que dispose el reial decret que establisca el títol i els ensenyaments mínims corresponents, i sobre la base del que estableix l'article 18 del Decret 132/2012, de 31 d'agost, del Consell.  
  
  
8. Proves d'accés  
Respecte a les proves d'accés conduents a les titulacions oficials de tècnic esportiu i tècnic esportiu superior, s'atendrà el que disposa la normativa vigent que ha emés la Conselleria d'Educació, Cultura i Esport.  
  
  
9. Cursos preparatoris per a les proves d'accés  
9.1. El Reial decret 1363/2007, de 24 d'octubre, en l'article 31, Accés sense els títols de graduat en Educació Secundària Obligatòria i de Batxillerat, estableix, en el punt 4, apartat b, que les administracions educatives podran oferir i programar cursos de preparació de les proves d'accés, tant per al grau mitjà com per al grau superior, per als alumnes que tinguen, respectivament, un programa d'iniciació professional o un títol de tècnic esportiu, relacionats amb els ensenyaments a què es pretén accedir. Així mateix, el punt 5 en regula l'avaluació. En aquest sentit, l'article 24 del Decret 132/2012, de 31 d'agost, també preveu aquesta possibilitat.  
En virtut d'aquesta normativa, els centres podran sol·licitar la realització de cursos preparatoris de les proves d'accés conduents a les titulacions oficials de tècnic esportiu i tècnic esportiu superior.  
9.2. Organització dels cursos preparatoris:  
a) Els cursos preparatoris per a la prova d'accés als ensenyaments esportius de grau mitjà hauran de tindre una durada de 360 hores, distribuïdes de la manera següent:  
Llengua i Literatura: 60 hores  
Ciències Socials. Geografia i Història: 60 hores  
Educació Física: 60 hores  
Ciències de la Natura: 60 hores  
Matemàtiques: 90 hores  
Tractament de la Informació i Competència Digital: 30 hores  
b) Els cursos preparatoris per a la prova d'accés als ensenyaments esportius de grau superior hauran de tindre una durada de 364 hores, distribuïdes de la manera següent:  
Llengua i Literatura: 56 hores  
Història: 56 hores  
Matemàtiques: 56 hores  
Educació Física: 56 hores  
Anglés: 56 hores (no avaluable en la prova d'accés)  
Biologia: 56 hores  
Tractament de la Informació i Competència Digital: 28 hores  
c) Les activitats lectives es desenvoluparan a partir del mes d'octubre, amb una distribució que dependrà de les possibilitats organitzatives de cada centre, i podran ser en format (prèvia autorització per part de l'Administració educativa) de flexibilització horària.  
d) L'horari, elaborat per la direcció d'estudis del centre abans del començament del curs, i consignat en la sol·licitud a la direcció general competent, l'aprovarà aquesta.  
9.2. Sol·licitud de cursos preparatoris:  
La sol·licitud per a impartir aquests cursos es farà davant de la direcció general amb competències en ensenyaments esportius de règim especial, abans del 5 de setembre de 2019. De manera subsidiària, la regulació en tot allò no establit en aquesta resolució es regirà per allò estipulat en l'Ordre de 17 de juliol de 2009, de la Conselleria d'Educació, i modificacions posteriors, que regulen els cursos preparatoris de les proves d'accés a la Formació Professional en centres docents de la Comunitat Valenciana.  
  
10. Proves d'accés específiques  
Respecte a les proves específiques d'accés que condueixen a les titulacions oficials de tècnic esportiu i tècnic esportiu superior, i a les formacions esportives de nivell I i nivell III, tenint en compte la normativa vigent de referència, es procedirà de la manera següent:  
10.1. Convocatòria i realització:  
Segons el que estipula capítol VII de l'article 30 del RD 1363/2007, de 24 d'octubre, a més dels requisits generals establits en la normativa vigent per a l'accés a qualsevol dels cicles d'ensenyament esportiu, es requereix la superació d'una prova de caràcter específic, organitzada i controlada per les administracions educatives, o acreditar un mèrit esportiu en què es demostren les condicions necessàries per a cursar amb aprofitament i seguretat els ensenyaments corresponents, així com per al reconeixement que la modalitat o l'especialitat esportiva puga tindre en l'àmbit internacional.  
10.1.1. Segons els requisits generals establits en l'article 29 per a l'accés a qualsevol dels cicles d'ensenyament esportiu del RD 1363/2007, de 24 d'octubre, la inscripció a la prova d'accés específica no es podrà fer sense la titulació exigida en aquest article. Aquestes titulacions són:   
a) Per a accedir al cicle inicial dels ensenyaments de grau mitjà serà necessari tindre el títol de graduat en Educació Secundària Obligatòria o equivalent a efectes acadèmics.  
b) Per a accedir al cicle de grau superior serà necessari tindre el títol de Batxillerat o equivalent a efectes acadèmics, així com el títol de tècnic esportiu en la modalitat o l'especialitat esportiva corresponent.  
  
10.2. El model de sol·licitud perquè l'alumnat puga inscriure's a aquestes proves es troba regulat en l'annex III d'aquesta resolució.  
  
10.3. La direcció general amb competències en ordenació acadèmica d'aquests ensenyaments convocarà les proves específiques de les modalitats implantades en els centres titularitat de la GVA, i indicarà, així mateix, les seus de realització.  
10.4. Els centres podran convocar les proves de caràcter específic. La realització d'aquestes proves d'accés específiques es desenvoluparà, únicament, en els períodes següents:  
- Des de l'endemà de la publicació d'aquesta resolució en el DOGV fins al 31 de juliol de 2019.  
- Del 2 al 23 de setembre de 2019, tots dos inclosos.  
- Del 20 al 24 de gener de 2020, tots dos inclosos.  
- Del 18 al 22 de maig de 2020, tots dos inclosos.  
La realització de la prova d'accés fora del període establit en el punt anterior serà considerada com a excepcional, i només es considerarà en les modalitats les característiques específiques de les quals (climatologia, entorn...) condicionen la realització d'aquesta. En aquest cas s'haurà de sol·licitar a la direcció territorial d'Educació corresponent que justifique els motius d'aquesta, i haurà de comptar amb l'informe favorable de la Inspecció d'Educació.  
10.5. Designació de la comissió avaluadora:  
a) Els centres autoritzats sol·licitaran a la direcció territorial d'Educació corresponent, amb almenys quinze dies d'antelació a la realització de les proves, la designació del tribunal, per a la qual cosa s'inclourà proposta del secretari i dels examinadors previstos en la normativa corresponent per a cada especialitat.  
b) A aquesta sol·licitud s'adjuntarà còpia de la documentació que acredite la titulació requerida als examinadors. La sol·licitud haurà d'informar de la data, l'hora i el lloc en què es proposa fer la prova i nivell de la modalitat o especialitat esportiva a la qual està dirigida, conforme al model establit en l'annex II d'aquesta resolució.  
c) La Direcció Territorial d'Educació, una vegada estudiada la proposta, procedirà al nomenament del tribunal avaluador, el president del qual serà un inspector o inspectora d'Educació, tal com estableix l'article 25 del Decret 132/2012, de 31 d'agost, del Consell, i ocuparà la secretaria la persona designada per qui exercisca la presidència de la comissió avaluadora, vista la proposta del centre. Aquest nomenament establirà també la data, l'hora i el lloc definitiu en què es realitzarà la prova.  
d) El centre autoritzat que convoque proves específiques haurà d'aportar, a qui exercisca la presidència del tribunal, amb almenys 48 hores d'antelació, la llista de preinscrits en la prova específica convocada, segons el model previst en l'annex XI.  
e) Una vegada finalitzada la prova, s'emplenarà l'acta d'avaluació de la prova de caràcter específic, que figura com a annex IV d'aquesta resolució.  
f) El tribunal estendrà el certificat acreditatiu corresponent, segons l'annex V que s'adjunta a aquesta resolució. Aquest certificat no tindrà validesa sense adjuntar-hi la titulació exigida per a l'accés a aquests ensenyaments.  
  
11. Requisits d'accés  
Els requisits d'accés als ensenyaments esportius de règim especial s'ajustaran al que estableixen els articles 19 i 20 del Decret 132/2012, de 31 d'agost, del Consell.  
  
12. Admissió i matriculació de l'alumnat  
12.1. En els centres autoritzats, els terminis d'admissió i matriculació seran els que establisca el mateix centre educatiu, seguint els criteris que es detallen a continuació per a organitzar l'admissió i matriculació esmentada anteriorment.  
a) En el termini que els centres establisquen, els alumnes han de presentar la sol·licitud d'admissió omplint l'annex VII per al cicle inicial, l'annex VIII per al cicle final o l'annex IX per al cicle superior, adjuntant la documentació que s'hi indica i que justifica la possessió dels requisits acadèmics exigits per a l'accés als ensenyaments esportius així com la superació dels requisits específics d'accés al grau o nivell de la modalitat o especialitat seleccionada.  
b) Els centres han d'establir i fer públics els criteris que s'han d'aplicar en l'admissió quan el nombre de sol·licituds supere les places oferides, atenent, en tot cas, al que s'estableix en l'article 30.2 del Decret 132/2012. S'ha de donar la publicitat adequada a aquests criteris des de l'inici del termini de presentació de sol·licituds. Així mateix, caldrà ajustar-se al que disposa la Llei 26/2018, de 21 de desembre, de la Generalitat, de drets i garanties de la infància i adolescència, en l'article 47.2, que recull la prioritat en l'accés al centre educatiu dels xiquets, xiquetes i adolescents en acolliment residencial, en acolliment familiar o en guarda amb finalitat d'adopció.  
c) Una vegada finalitzat el termini de sol·licitud d'admissió, els centres autoritzats faran públiques les llistes provisionals dels alumnes admesos i establiran un procediment de reclamació per als exclosos, i una vegada resoltes les reclamacions pel centre, es farà pública la relació definitiva dels admesos.  
d) Els centres establiran i faran públics els preus totals dels ensenyaments que impartisquen abans del començament de la prova específica d'accés, i informaran, així mateix, amb la suficient antelació de tots aquells aspectes que l'alumnat haja de conéixer en aquest sentit.  
e) Els centres autoritzats hauran de remetre als respectius centres públics d'adscripció la relació nominal de tot l'alumnat matriculat, generada des del programa de gestió oficial dels centres, ITACA, d'acord amb el model previst en l'annex VI d'aquesta resolució i acompanyat de la documentació requerida.  
La remissió d'aquesta documentació s'haurà de dur a terme dins de les tres primeres setmanes des de l'inici de les classes.  
f) La secretaria del centre públic d'adscripció garantirà que les matrícules de l'alumnat dels centres s'han formalitzat amb documents que acrediten la possessió dels requisits previs establits.  
g) La matrícula s'haurà d'haver formalitzat abans de la data d'inici de les activitats escolars del curs acadèmic.  
h) La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions davant de diversos supòsits de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d'aplicació en els centres docents sostinguts amb fons públics d'ensenyaments no universitaris de la Comunitat Valenciana, en l'apartat cinqué, punt 2, estableix que en el procediment de sol·licitud d'admissió, a més de la documentació prevista en la normativa vigent en matèria d'admissió, se sol·licitaran les dades i la signatura dels dos progenitors quan de la informació facilitada en la sol·licitud es deduïsca que concorren supòsits de no convivència dels progenitors per motius de separació, divorci, nul·litat matrimonial, ruptura de parella de fet o situacions anàlogues, i s'establiran per a aquest fi les actuacions necessàries en el procediment d'admissió.  
  
Per als centres públics, la direcció general amb competències en ensenyaments esportius de règim especial publicarà la corresponent convocatòria que estipule l'admissió i matrícula de l'alumnat per a aquests ensenyaments.  
  
13. Mòdul de projecte final  
13.1. El grau superior de les diferents modalitats o especialitats esportives incorpora un mòdul de projecte final, que tindrà caràcter integrador dels coneixements adquirits durant el període de formació, s'organitzarà sobre la base de la tutorització individual i col·lectiva, i es presentarà en finalitzar la resta dels mòduls comuns i específics d'ensenyament esportiu.  
13.2. Per a l'organització i coordinació del mòdul de projecte final s'establirà un període d'inici, coordinat pel tutor o tutora col·lectiu, amb un mínim de sis hores presencials al centre docent per a professors i professores i alumnat, que es dedicaran al plantejament, disseny i adequació dels diversos projectes que es realitzaran.  
13.3. El mòdul professional de projecte final tindrà les fases de realització següents:  
a) Presentació i valoració de propostes  
Els projectes podran ser proposats per l'alumnat, per mitjà de la sol·licitud d'inscripció d'aquesta resolució, o per l'equip docent d'ensenyaments esportius del grup al qual pertanga l'alumne o alumna.  
b) Designació de tutor o tutora individual del projecte  
L'equip docent del grup acordarà, en una reunió convocada a aquest efecte, la designació dels tutors o tutores individuals.  
c) Assignació de projectes  
L'equip docent del grup procedirà a l'assignació de projectes o a l'acceptació dels que propose l'alumnat, i els farà constar per mitjà d'una acta que es publicarà en el tauler d'anuncis del centre docent.  
  
L'alumnat la proposta de projecte del qual no siga acceptada per l'equip docent del grup disposarà d'un termini de quinze dies hàbils, una vegada notificades les causes de manera individualitzada, per a introduir-hi les modificacions oportunes o procedir a la presentació d'una nova proposta. Transcorregut aquest termini, si no s'han presentat modificacions o una nova proposta que siga acceptada, l'equip docent li n'assignarà un d'ofici.  
d) Registre del projecte  
Una vegada assignats els projectes i designada la tutoria individual, quedarà registrat en la secretaria del centre docent. El registre de la proposta s'haurà de dur a terme almenys dos mesos abans de la data que el centre establisca per a exposar-la o defensar-la.  
Una vegada registrada la proposta, l'alumnat podrà sol·licitar la renúncia a la convocatòria segons s'estableix en la normativa vigent sobre avaluació.  
e) Lliurament, exposició o defensa  
Una vegada acceptada la proposta del projecte o assignat aquest, el tutor o la tutora individual fixarà les dates en què l'alumnat haurà de lliurar, exposar i defensar cada projecte. Aquestes dates es publicaran en el tauler d'anuncis del centre docent.  
L'absència de presentació del projecte tindrà la consideració de convocatòria consumida, excepte si es presenta la renúncia corresponent en els termes previstos en la normativa d'avaluació d'ensenyaments esportius.  
f) Avaluació del projecte  
Per a dur a terme aquest fi, es constituirà un tribunal que estarà format, almenys, per qui ocupe la direcció del departament d'ensenyaments esportius, que exercirà la presidència, el tutor o la tutora individual i qui haja exercit la tutoria col·lectiva. En el cas que les dues tutories hagen sigut exercides per la mateixa persona, la direcció del centre docent haurà de designar un professor o professora de l'equip docent del grup.  
13.4. La qualificació del mòdul de projecte serà numèrica, de l'u al deu, sense decimals, per a aquelles modalitats emparades pel Reial decret 1913/1997, i segons estableix el Reial decret que crea el títol respectiu, d'acord amb el que fixa la disposició transitòria primera del Decret 132/2012, de 31 d'agost, del Consell: «En virtut de la disposició transitòria segona del Reial decret 1363/2007, de 24 d'octubre, fins que es creen els nous títols i ensenyaments en les modalitats i especialitats d'atletisme, bàsquet, handbol, esports de muntanya i escalada, esports d'hivern i futbol, que van ser establides a l'empara del que disposa el Reial decret 1913/1997, de 19 de desembre, s'impartiran d'acord amb el que preveuen els reials decrets que van crear els respectius títols i ensenyaments mínims».  
Es consideren positives les qualificacions iguals o superiors a cinc punts.  
Els criteris de qualificació, com a percentatge de la nota final, seran els següents:  
a) Aspectes formals (presentació, estructura documental, organització, coherència argumental i redacció, entre d'altres): 20 %  
b) Continguts (dificultat tècnica i grau de resolució de la proposta, innovació, alternatives presentades i resultats obtinguts sobre la premissa inicial, entre d'altres): 50 %  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 30 %  
Cada membre emetrà una qualificació sobre cada apartat sobre la base del percentatge establit i se n'obtindrà la mitjana en cada cas.  
La qualificació final serà la suma de les mitjanes dels diversos apartats sense cap xifra decimal.  
Si el projecte no obté una qualificació positiva en el primer període de realització, el tribunal elaborarà un informe en què consten els defectes que hagen de ser esmenats. L'alumnat, amb l'orientació de la tutoria individual, podrà completar o modificar el projecte inicial, per a presentar-lo, i ser avaluat i qualificat en la convocatòria extraordinària.  
  
13.5. En el cas de titulacions de tècnic esportiu superior emparades pel Decret 1363/2007, de 24 d'octubre i tal com estableix l'article 33 del Decret 132/2012, de 31 d'agost, del Consell, el mòdul de formació pràctica i el de projecte final es qualificaran com a apte o no apte.  
  
13.6. Una vegada avaluat tot l'alumnat, es publicarà en el tauler d'anuncis del centre educatiu corresponent l'acta d'avaluació del projecte final.  
13.7. El centre docent fomentarà la creació d'un fons documental amb un exemplar a partir dels projectes originals amb indicació de l'autoria.  
13.8. Els autors i les autores dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial decret legislatiu 1/1996, de 12 d'abril, en matèria de propietat industrial i intel·lectual, sense perjudici de la qual cosa haurà de cedir al centre el projecte a efectes acadèmics.  
  
  
14. Avaluació  
14.1. L'avaluació de l'aprenentatge de l'alumnat dels cicles d'ensenyaments esportius es realitzarà per mòduls. L'avaluació d'aquests ensenyaments serà contínua i tindrà en compte el progrés de l'alumnat respecte a la formació adquirida en els diferents mòduls que componen els blocs corresponents.  
Els processos d'avaluació s'adequaran a les adaptacions metodològiques de les quals haja pogut ser objecte l'alumnat amb discapacitat i se li garantirà l'accessibilitat a les proves d'avaluació.  
L'avaluació prendrà com a referència els resultats d'aprenentatge i els criteris d'avaluació dels mòduls, així com els objectius generals del cicle d'ensenyaments esportius.  
La superació d'un cicle requerirà l'avaluació positiva de tots els mòduls que el componen.  
14.2. L'aplicació del procés d'avaluació contínua de l'alumnat requereix l'assistència regular d'aquest a les classes i activitats programades per als diferents mòduls del cicle:  
- En règim presencial, serà necessari, almenys, el 85 % d'assistència a les classes i activitats previstes en cada mòdul.  
- En règim d'ensenyament semipresencial o a distància, caldrà acollir-se al que s'estableix en l'article 18 del Decret 132/2012, de 31 d'agost, del Consell.  
Aquesta circumstància haurà de ser acreditada i certificada per la direcció d'estudis a partir dels comunicats de faltes d'assistència notificades pel professor o professora que imparteix docència. L'incompliment d'aquest requisit suposarà la pèrdua del dret a l'avaluació contínua en el mòdul en què no s'haja assolit l'assistència mínima i podrà suposar l'anul·lació de matrícula per inassistència en aplicació del que es disposa en l'apartat díhuit d'aquesta resolució.  
14.3. En les sessions d'avaluació, que presidirà el tutor o la tutora del grup, estarà present l'equip docent i, si n'hi ha, els professors i professores especialistes del cicle.  
14.4. L'expressió de l'avaluació final de cada un dels mòduls que componen el cicle es farà en forma de qualificacions numèriques compreses entre 1 i 10, sense decimals.  
Es consideraran positives les qualificacions iguals o superiors a cinc, i negatives, les restants.  
14.5. La qualificació del mòdul de pràctiques s'expressarà en termes d'apte o no apte.  
14.6. Els mòduls convalidats es qualificaran amb l'expressió «convalidat».  
14.7. Amb caràcter general, l'avaluació del mòdul de formació pràctica quedarà condicionat a l'avaluació positiva de la resta de mòduls.  
  
14.8. Una vegada superats tots els mòduls que constitueixen el cicle, es determinarà la qualificació final. Per a fer-ho, es calcularà la mitjana ponderada de les qualificacions dels mòduls que tenen valoració numèrica; del resultat es prendrà la part entera i les dues primeres xifres decimals, i s'arredonirà la xifra de les centèsimes.  
En aquest càlcul, per tant, no es tindran en compte les qualificacions com a «apte» i «convalidat».  
14.9. Pel que fa al dret de l'alumnat a l'objectivitat en l'avaluació, així com al procediment de reclamació, s'aplicarà el que es disposa en l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumne a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
15. Documents d'avaluació  
15.1. D'acord amb l'article 34 del Decret 132/2012, de 31 d'agost, tindran consideració de documents de l'avaluació: l'expedient acadèmic de l'alumnat, les actes d'avaluació, la certificació acadèmica oficial i els informes d'avaluació individualitzats. D'aquests, tindran caràcter bàsic per a la mobilitat, la certificació acadèmica oficial i els informes d'avaluació individualitzats. La certificació oficial ha de ser un reflex fidel de l'expedient de l'alumnat.  
15.2. L'expedient acadèmic personal de l'alumnat, la titularitat del qual haurà de coincidir amb la relació nominal de l'alumnat matriculat, serà registrat en el sistema ITACA i custodiat per qui exercisca la secretaria del centre on s'estiguen cursant aquests ensenyaments, i s'anotaran les qualificacions finals que figuren en les actes d'avaluació.  
15.3. Tant al final de la sessió ordinària com de l'extraordinària d'avaluació, els centres autoritzats hauran d'omplir dos exemplars de cada acta, una per al mateix centre i una altra per al centre públic al qual està adscrit, i qui ocupe la secretaria serà el responsable de custodiar-la i de realitzar els certificats que se sol·liciten. Aquest enviament s'ha d'efectuar en les dues setmanes següents a la celebració de la sessió d'avaluació.  
Els centres autoritzats han d'omplir la base de dades que els serà proporcionada pel centre públic d'adscripció, que ha de ser un reflex fidel del que s'estableix en les actes d'avaluació, per a la confecció posterior dels certificats acadèmics.  
15.4. Al final de la sessió d'avaluació, el tutor del grup en proporcionarà els resultats en un butlletí, que es lliurarà a l'alumne o alumna amb les qualificacions obtingudes en cada mòdul.  
15.5. Al final de cada cicle hi haurà d'haver una acta final de cicle, que haurà de generar l'últim centre en què estiga matriculat l'alumne o alumna i en la qual es recullen totes les qualificacions obtingudes i la proposta d'expedició del títol, si escau.  
  
16. Competència docent del professorat  
16.1. La docència dels ensenyaments esportius haurà de ser impartida pel professorat que complisca els requisits de titulació establits en l'article 41 del Decret 132/2012, de 31 d'agost, del Consell, així com en els respectius reials decrets pels quals s'estableixen els títols, s'aproven els ensenyaments comuns i es regulen les proves i els requisits d'accés de cada modalitat o especialitat esportiva.  
16.2. En aplicació de l'article 100.2 de la Llei orgànica 2/2006, de 3 de maig, d'educació, per a exercir la docència d'aquests ensenyaments caldrà estar en possessió de les titulacions acadèmiques i tindre la formació pedagògica i didàctica, segons el que es disposa en l'article 9 del Reial decret 1834/2008, de 8 de novembre, pel qual es defineixen les condicions de formació per a l'exercici de la docència en l'Educació Secundària Obligatòria, el Batxillerat, la Formació Professional i els Ensenyaments de Règim Especial, i s'estableixen les especialitats dels cossos docents d'Ensenyament Secundari, i l'Ordre EDU/2645/2011, de 23 de setembre, per la qual s'estableix la formació equivalent a la formació pedagògica i didàctica exigida per a aquelles persones que, tot i estar en possessió d'una titulació declarada equivalent a l'efecte de docència, no poden realitzar els estudis de màster.  
  
  
17. Convocatòries  
17.1. L'alumnat podrà disposar per cada curs acadèmic, per als mòduls impartits al centre educatiu, d'una convocatòria ordinària i una altra d'extraordinària, com a màxim.  
Igualment, es podrà presentar a l'avaluació i qualificació final d'un mateix mòdul, incloses les convocatòries ordinàries i les extraordinàries, un màxim de quatre vegades, a excepció del mòdul de formació pràctica i del projecte final, als quals només es podrà presentar en dues convocatòries.  
La no presentació a una convocatòria, sense la renúncia prèvia, segons el que s'estableix en l'apartat corresponent, constarà com a «no avaluat» i serà computada a l'efecte de la limitació indicada.  
17.2. L'alumnat que haja esgotat el nombre de convocatòries establides per a aquest ensenyament i modalitat podrà optar a sol·licitar una convocatòria extraordinària o de gràcia davant de la direcció territorial d'Educació corresponent.  
17.3. Les convocatòries ordinàries es duran a terme en finalitzar cada un dels blocs que formen part del curs acadèmic.  
17.4. Les convocatòries extraordinàries es duran a terme amb posterioritat a la convocatòria ordinària per als mòduls pendents.  
  
18. Anul·lació de matrícula a instàncies de la persona interessada  
18.1. L'alumnat o els seus representants legals tenen dret a l'anul·lació de la matrícula del curs, que implica la pèrdua dels seus drets a l'ensenyament, avaluació i qualificació de tots els mòduls en els quals s'haja matriculat, independentment de la modalitat, presencial, semipresencial o a distància.  
18.2. Les sol·licituds d'anul·lació de matrícula s'hauran de presentar davant de la direcció del centre en què l'alumne o alumna curse els estudis, amb una antelació d'un mínim de dos mesos respecte de la finalització del període lectiu corresponent als mòduls que s'impartiran al centre educatiu.  
18.3. Quan la matrícula només incloga el mòdul de formació pràctica o el mòdul de projecte final l'anul·lació se sol·licitarà amb antelació a l'inici.  
18.4. La direcció del centre en què l'alumne o alumna curse estudis haurà de resoldre en el termini d'un mes, a comptar des de l'endemà de la presentació de la sol·licitud, una vegada oït, si escau, l'equip docent i el departament d'orientació, per mitjà d'una resolució que es comunicarà a la persona interessada segons el model publicat per ordre de la conselleria competent en matèria d'educació. Una còpia d'aquesta resolució s'haurà d'adjuntar a l'expedient acadèmic de l'alumne o alumna i s'haurà de notificar, si escau, al centre públic al qual està adscrit el centre privat. El silenci administratiu tindrà caràcter estimatori.  
Contra la resolució desestimatòria caldrà interposar recurs d'alçada davant de la direcció territorial d'Educació corresponent, en el termini d'un mes a comptar des de l'endemà de la notificació, la resolució de la qual posarà fi a la via administrativa.  
18.5. L'alumne o alumna a qui es concedisca l'anul·lació no serà inclòs en les actes d'avaluació i, en conseqüència, no se li computaran les convocatòries a què li haja donat dret la matrícula. A més, l'alumne o alumna que curse els ensenyaments en un centre sostingut amb fons públics, perdrà el dret de reserva de la plaça per a cursos acadèmics posteriors, per la qual cosa, si vol continuar en el futur aquests estudis, haurà de concórrer de nou al procediment general d'admissió que s'establisca.  
18.6. L'anul·lació de matrícula és independent de la renúncia a convocatòries concretes de mòduls que es puguen sol·licitar, sense que la renúncia a convocatòries implique la renúncia de la matrícula.  
El contingut d'aquest apartat s'estableix sense perjudici del que es disposa en la normativa vigent d'avaluació i respecte a la renúncia a convocatòries de mòduls per determinades circumstàncies personals establida en l'apartat dènou.  
18.7. Pel que fa a la devolució de la taxa corresponent a aquests ensenyaments, caldrà ajustar-se al que s'estableix en la normativa vigent en matèria de taxes de la Generalitat.  
  
19. Anul·lació de matrícula per inassistència  
19.1. En règim presencial, l'assistència a les activitats de formació és la condició necessària que, amb caràcter general, manté vigent la matrícula en el cicle d'ensenyaments esportius, sense perjudici del que es disposa en el punt 6 d'aquest apartat. Per als mòduls en règim semipresencial o a distància, l'alumne o alumna haurà de superar les tasques mínimes disposades pel professorat en la plataforma en línia.  
19.2. En el període que transcórrega des de l'inici del curs escolar fins a la finalització, quan un alumne o alumna acumule un nombre de faltes d'assistència injustificades, o amb justificació improcedent, igual o superior al que s'estableix en el punt 4 d'aquest apartat, la direcció del centre, a proposta del tutor o tutora del grup, acordarà l'anul·lació de la matrícula que s'haja formalitzat.  
19.3. Juntament amb els documents de la matrícula, el centre expedirà una comunicació a l'alumne o alumna, o bé als seus representants legals en cas de menors d'edat, del nombre de faltes no justificades que determina l'anul·lació de la matrícula per inassistència de cada mòdul. En la comunicació s'indicarà de manera expressa els efectes que la no justificació de les faltes pot tindre respecte a la vigència de la matrícula, així com el límit establit per a l'anul·lació d'aquesta. L'alumne o alumna o els seus representants legals hauran de signar l'acceptació d'aquestes condicions.  
19.4. El nombre de faltes no justificades, o amb justificació improcedent, que determina l'anul·lació de la matrícula prevista en els apartats anteriors és l'equivalent al 15 % de les hores de formació en el centre educatiu que corresponguen al total dels mòduls en què l'alumne o alumna està matriculat.  
Així mateix, és causa d'anul·lació de la matrícula la inassistència no justificada a les activitats formatives durant un període de deu dies lectius consecutius.  
19.5. L'anul·lació de la matrícula de l'alumne o alumna en el cicle formatiu per les causes establides en aquest apartat s'ajusta al procediment següent:  
a) Una vegada aconseguit el límit del 15 % de faltes o complits els deu dies lectius d'inassistència continuada sense justificar o amb justificació improcedent, la direcció del centre comunicarà a l'alumne o alumna o als seus representants legals l'anul·lació de la matrícula per inassistència, després d'un tràmit d'audiència a la persona interessada en el termini de dos dies hàbils. Aquesta pot reclamar davant de la direcció del centre la resolució.  
En el cas que la reclamació siga desestimada per la direcció del centre, la persona interessada pot presentar un recurs davant de la direcció territorial d'Educació corresponent.  
b) S'ha d'adjuntar a l'expedient acadèmic de l'alumne o alumna una còpia de la resolució de l'anul·lació de la matrícula, si és procedent.  
c) Les comunicacions les fa la direcció del centre públic a petició del director o directora del centre privat autoritzat adscrit, una vegada s'haja comprovat que s'han dut a terme els tràmits previstos en aquest apartat.  
d) Les comunicacions s'efectuen de manera que quede constància documentada o per mitjà d'un justificant de recepció.  
19.6. A l'efecte del que preveu aquest apartat, es consideren faltes justificades les absències derivades d'una malaltia o accident de l'alumne o alumna, l'atenció a familiars o qualsevol altra circumstància extraordinària que el director o directora del centre on cursa els estudis considere procedent.  
L'alumne o alumna ha d'aportar la documentació que justifique degudament la causa de les absències.  
19.7. L'alumne o alumna la matrícula del qual siga anul·lada per inassistència perd aquesta condició en el cicle on estiga matriculat i, en conseqüència, no se l'inclou en les actes d'avaluació final. A més, en els centres sostinguts amb fons públics, perd el dret de reserva de plaça com a alumne o alumna repetidor i, si vol continuar en el futur l'ensenyament, ha de concórrer novament al procés general d'admissió que estiga establit.  
19.8. Els centres estableixen el procediment mitjançant el qual es registren les faltes d'assistència a les activitats de formació que es desenvolupen en el centre educatiu.  
  
20. Renúncia a la convocatòria  
20.1. A fi de no esgotar el límit de les convocatòries establides per als mòduls esportius de formació en el centre educatiu, l'alumne o alumna, o els seus representants legals, poden renunciar a l'avaluació i qualificació d'una o les dues convocatòries del curs acadèmic de tots o algun dels mòduls, sempre que hi concórrega alguna de les circumstàncies següents:  
a) Una malaltia prolongada, una malaltia comuna durant l'estat de gestació o un accident de l'alumne o alumna.  
b) Obligacions de tipus personal o familiar considerades per l'equip directiu del centre que condicionen o impedisquen una dedicació a l'estudi adequada.  
c) L'exercici d'un lloc de treball.  
d) Maternitat o paternitat, adopció o acolliment.  
e) Ser víctima de violència de gènere.  
f) Altres circumstàncies, justificades degudament, que tinguen caràcter excepcional.  
La sol·licitud perquè s'admeta la renúncia a la convocatòria s'ha de presentar amb una antelació mínima d'un mes a la data de l'avaluació final del mòdul o els mòduls afectats.  
La direcció del centre públic on conste l'expedient acadèmic de l'alumnat ha de resoldre la petició en el termini màxim de deu dies hàbils; ha d'incorporar una còpia a l'expedient mencionat i comunicar-ho a la persona interessada. El silenci administratiu té caràcter desestimatori.  
Contra la resolució desestimatòria es pot interposar un recurs d'alçada davant de la direcció territorial d'Educació corresponent, en el termini d'un mes a comptar des de l'endemà de la notificació, la resolució del qual posa fi a la via administrativa.  
20.2. Amb la mateixa finalitat, si es produeix alguna de les circumstàncies descrites en l'apartat anterior, l'alumne o alumna o els seus representants legals poden renunciar a l'avaluació i la qualificació d'una o les dues convocatòries previstes per al mòdul de formació pràctica.  
La sol·licitud perquè s'admeta aquesta renúncia es pot efectuar durant tot el període previst per a la realització del mòdul de formació pràctica. La direcció del centre públic on conste l'expedient acadèmic de l'alumne o alumna ha de resoldre la petició en el termini de cinc dies hàbils i incorporar una còpia de la resolució a l'expedient.  
  
  
21. Convalidacions  
21.1. Les sol·licituds de convalidacions corresponents requereixen la matriculació prèvia de l'alumne o alumna. Aquestes se sol·liciten en la secretaria del centre on es fa la matrícula i queden registrades en els documents d'avaluació amb l'expressió «convalidat».  
Les convalidacions que se sol·liciten atenen al que disposa l'Ordre ECI/3830/2005, de 18 de novembre, per la qual es modifica l'Ordre ECI/3224/2004, de 21 de setembre, per la qual s'estableixen convalidacions a efectes acadèmics entre ensenyaments determinats que condueixen a l'obtenció de titulacions oficials en l'àmbit de l'activitat física i l'esport amb les corresponents del bloc comú de tècnic esportiu, que estableix el Reial decret 1913/1997, de 19 de desembre, i l'Ordre DGP 9183/2004, de 8 d'octubre.  
  
22. Alumnat amb necessitat específica de suport educatiu  
22.1. De conformitat amb el que estableix l'article 71 de la Llei orgànica 2/2006, de 3 de maig, d'Educació, s'asseguren els recursos necessaris perquè els alumnes que requerisquen una atenció educativa diferent de l'ordinària, perquè presenten necessitats educatives especials, puguen aconseguir el màxim desenvolupament possible de les seues capacitats.  
Per a donar una resposta educativa adequada a l'alumnat amb necessitat específica de suport educatiu en ensenyaments esportius de règim especial, cal ajustar-se al que disposa l'Ordre de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que imparteixen Educació Secundària (DOGV 14.04.2005).  
22.2. Als alumnes amb necessitat específica de suport educatiu que estiguen cursant un cicle d'ensenyaments esportius, se'ls poden fer adaptacions curriculars destinades a l'adquisició de competències comunicatives si presenten dificultats d'expressió, tant en la programació com en l'avaluació. En cap cas aquestes adaptacions suposen una reducció ni una eliminació de l'abast i la quantitat dels resultats d'aprenentatge establits en el títol de tècnic esportiu o tècnic esportiu superior.  
  
22.3. Així mateix, d'acord amb el que estableix l'article 57 de la Llei orgànica 8/2013, de 9 de desembre, per a la millora de la qualitat educativa, correspon a les administracions educatives assegurar els recursos necessaris perquè els alumnes matriculats en centres sostinguts amb fons públics i que requerisquen una atenció educativa diferent de l'ordinària, perquè presenten necessitats educatives especials per dificultats específiques d'aprenentatge, TDAH, per capacitats intel·lectuals altes, perquè s'han incorporat tard al sistema educatiu o per condicions personals o d'història escolar, puguen aconseguir el màxim desenvolupament possible de les capacitats personals i, en tot cas, els objectius establits amb caràcter general per a tot l'alumnat.  
  
23. Avaluació dels processos d'ensenyament del projecte curricular i de les programacions didàctiques  
El professorat ha d'avaluar l'aprenentatge de l'alumne o alumna, el procés d'ensenyament i la seua pròpia pràctica docent en relació amb els objectius del currículum, amb les necessitats educatives del centre i amb les característiques de l'alumne o alumna, la qual cosa implica l'avaluació i la revisió, si és el cas, del projecte curricular de cicle i les programacions didàctiques que estiguen desenvolupant.  
  
24. Gestió i seguiment del mòdul de pràctiques  
24.1. La gestió i seguiment del mòdul de formació pràctica es du a terme a través de l'aplicació del Sistema d'Administració On-line per a la Formació en Centres de Treball (SAÓ) de la Conselleria d'Educació, Cultura i Esport.  
24.2. Es pot sol·licitar la realització o la finalització del mòdul de formació pràctica en períodes de caràcter extraordinari per causes objectives com ara la falta de llocs formatius, l'estacionalitat del sector, la interrupció del període de formació pràctica o qualsevol altra causa que faça impossible la realització completa de les pràctiques en el període ordinari, sempre que es tinga en compte el consentiment del tutor/a i l'alumnat afectat.  
S'entén per període extraordinari la realització del mòdul de formació pràctica:  
a) Durant el mes d'agost.  
b) En períodes escolars no lectius.  
c) Durant els caps de setmana o festes laborals.  
24.3. Per a la realització del mòdul de formació pràctica en períodes extraordinaris es requereix una autorització de la Inspecció d'Educació, a petició de la direcció del centre i a instància de l'equip docent, a l'efecte de la qual s'ha d'incloure una justificació raonada, el calendari i els horaris proposats i els mecanismes per al seguiment i el control tutorial. No obstant això, en el cas de fer el mòdul de formació pràctica en les vacances de Pasqua o Nadal, caps de setmana o festes laborals no és necessària una autorització prèvia i és suficient amb una comunicació prèvia a la Inspecció d'Educació.  
La sol·licitud del període extraordinari ha de formular-se, almenys, trenta dies hàbils abans de la data per a la qual se sol·licita l'autorització.  
  
25. Tecnologies de la informació i de la comunicació, sistema de gestió ITACA i protecció de dades  
25.1. Normativa que haurà de ser contemplada en matèria de l'ús de les tecnologies de la informació i de la comunicació i la protecció en el tractament de les dades  
S'atendrà al que disposa la legislació en la matèria, consultable a la fitxa del recurs en el portal web Gestor Educatiu (http://www.gestoreducatiu.gva.es/va/ereesp, Secció «Gestió administrativa Alumnat),i en les instruccions de servei que dicte la direcció general amb competències en tecnologies de la informació i de la comunicació, i específicament en:  
  
1. Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (conegut per Reglament General de Protecció de Dades, RGPD) (DOUE L119/1, de 04.05.2016)  
2. La Llei orgànica 3/2018, de 5 de desembre, de Protecció de Dades Personals i garantia dels drets digitals.  
  
3. El Reial decret 1720/2007, de 21 de desembre, pel qual s'aprova el reglament de desenvolupament de la Llei orgànica 15/1999, de 13 de desembre, de protecció de dades de caràcter personal (BOE 17, 19.01.2008).  
4. Ordre 19/2013, de 3 de desembre, de la Conselleria d'Hisenda i Administració Pública, per la qual s'estableixen les normes sobre l'ús segur de mitjans tecnològics en l'Administració de la Generalitat.  
  
5. La Instrucció 4/2011, de la Direcció General de Tecnologies de la Informació, sobre l'adequació a la LOPD dels centres educatius públics.  
  
6. La Instrucció 6/2012, de les direccions generals de Tecnologies de la Informació i de Centres Docents, per a la implantació de la telefonia IP als centres educatius.  
7. La Instrucció 7/2012, sobre la implantació i l'ús del programari lliure en el lloc de treball.  
8. La Instrucció de servei núm. 2/2009, de la Direcció General d'Innovació Tecnològica Educativa, per a la petició i explotació de l'espai web i subdomini proporcionat per la Conselleria d'Educació als centres docents, i la modificació d'aquesta mitjançant la Instrucció 1/2010.  
  
9. La Instrucció de servei número 5/2009, de la Direcció General d'Innovació Tecnològica Educativa, per a la utilització i custòdia de les llicències del programari instal·lat als centres docents de la Generalitat.  
  
10. La Resolució de 26 de juny de 2013, de la Direcció General de Centres i Personal Docent, de la Direcció General de Formació Professional i Ensenyaments de Règim Especial i de la Direcció General de Tecnologies de la Informació, per la qual s'estableix el procediment i el calendari d'inventariat i certificació de les aplicacions i equipament informàtic que hi ha als centres educatius dependents de la Generalitat (DOGV 7056, 28.06.2013).  
11. La Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat. (DOGV 8436, 03.12.2018)  
25.2. ITACA  
1. El Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris (DOGV 6522, 17.05.2011), regula aquest sistema d'informació com a instrument per a la gestió i la comunicació de les dades i dels documents necessaris per a l'adequat funcionament del sistema educatiu de la Comunitat Valenciana.  
2. El sistema d'informació ITACA té com a finalitat la consecució d'una gestió integrada dels procediments administratius i acadèmics del sistema educatiu de la Comunitat Valenciana.  
3. Tots els centres gestionats des d'ITACA tenen l'obligació de comunicar a la conselleria competent en matèria d'educació, en el termini establit per la normativa vigent i mitjançant aquest sistema, la informació requerida en l'esmentat Decret 51/2011, de 13 de maig, amb especial atenció a les dades que fan referència al dret d'assistència i estudi de l'alumnat, segons l'article 24 del Decret 39/2008, de 4 d'abril (DOGV 5738, 09.04.2008).  
4. La Conselleria d'Educació, Cultura i Esport posa a la disposició dels centres educatius gestionats des d'ITACA un sistema de comunicació entre el centre i l'equip docent amb l'alumnat i els responsables familiars a través de les plataformes ÍTACA-Web Família 2.0 i Mòdul Docent 2.0.  
25.3. Ús de plataformes informàtiques en els centres educatius públics de titularitat de la Generalitat  
1. L'Ordre 19/2013 sobre normes per a la utilització segura de mitjans tecnològics en l'Administració de la Generalitat, estableix que queda prohibit transmetre o allotjar informació pròpia de l'Administració de la Generalitat en sistemes d'informació externs (com és el cas dels serveis en el núvol «on cloud»), excepte autorització expressa de la conselleria competent en matèria d'educació, verificant el corresponent acord de confidencialitat, i sempre prèvia anàlisi dels riscos associats a tal externalització. Per tant, com a norma general, hauran d'emprar-se les eines que la conselleria competent en matèria d'educació pose a la disposició dels centres. A més, l'article 5.4 de l'esmentada Ordre 19/2013, estableix que qualsevol externalització del tractament requereix la subscripció d'un contracte exprés entre la conselleria competent en matèria d'educació, com a responsable del tractament, i l'empresa responsable de la prestació del servei, com a encarregada del tractament, que en aquest cas serien les empreses propietàries d'aquestes plataformes. L'obligatorietat d'aquest «contracte per encàrrec», així com les seues condicions, es troba especialment especificat en l'article 28 del recent Reglament General de Protecció de Dades (RGPD).  
  
2. En relació amb l'ús de xarxes socials en l'àmbit educatiu, l'esmentada Resolució de 28 de juny de 2018, indica que la publicació de dades personals en xarxes socials per part dels centres educatius requereix comptar amb el consentiment inequívoc de les persones implicades, a les quals caldrà informar prèviament de manera clara de les dades que es publicaran, en quines xarxes socials, amb quina finalitat, qui pot accedir a les dades, així com de la possibilitat d'exercitar els seus drets d'accés, rectificació, cancel·lació i oposició.   
3. No requerirà autorització l'ús de xarxes socials per a l'exercici de les competències en matèria d'educació, sempre que no tracten ni difonguen dades personals del tractament de les quals siguen responsables els titulars d'òrgans superiors o del nivell directiu de la Conselleria. Té la condició de dades personals tota informació que es puga relacionar amb una persona física identificada o identificable. Aquesta definició inclou, entre altres dades, imatges, veu, codis d'identificació, qualificacions o opinions. No obstant això:  
a) Està expressament no autoritzat l'ús de xarxes socials que incloguen qualsevol tipus de publicitat o que puguen ser utilitzades per a una finalitat diferent de la mateixa comunicació.  
b) Quan s'utilitzen aquests mitjans, els centres educatius informaran les famílies i a l'alumnat major de 14 anys, sobre l'ús segur de les xarxes socials, dels drets i obligacions dels intervinents, així com de l'exempció de responsabilitat de la Conselleria en aquestes aplicacions.  
  
c) Quan les dades personals de l'alumnat, incloent-hi fotografies o vídeos, siguen proporcionats per tercers o altres membres de la comunitat educativa, sense mediació del titular de les dades (l'alumnat major de 14 anys, o qui ostente la representació legal del menor) es garantirà que es disposa de l'autorització expressa i concreta d'ús, o l'assumpció de responsabilitat pel cedent.  
4. Qualsevol tractament de dades de caràcter personal ha de complir amb el que es preveu en la normativa vigent en la matèria i en particular amb les obligacions d'informació als afectats pels tractaments i transparència sobre aquests. A més, han de cenyir-se a les finalitats específiques previstes en la seua creació i que han d'haver sigut publicats en els corresponents registres d'activitats.  
L'òrgan d'informació i assessorament de la Generalitat en matèria de protecció de dades és el Delegat de Protecció de Dades (anj@dgi.wx) a qui es poden dirigir els interessats pel que respecta a totes les qüestions relatives al tractament de les seues dades personals i a l'exercici dels seus drets a l'empara del Reglament General de Protecció de Dades.  
5. Sobre la utilització d'aplicacions de missatgeria per part del professorat per a la comunicació amb l'alumnat, el punt 3.2.7 de l'esmentada Resolució de 28 de juny de 2018 indica que, amb caràcter general, les comunicacions entre el professorat i l'alumnat han de tindre lloc dins de l'àmbit de la funció educativa i no dur-se a terme a través d'aplicacions de missatgeria instantània. Si calguera establir canals específics de comunicació, hauran d'emprar-se els mitjans i eines establits per la Conselleria competent en matèria d'educació i posades a la disposició d'alumnat i professorat o per mitjà del correu electrònic. Així mateix, quan la comunicació fora entre el professorat i qui ostente la representació legal de l'alumnat, el punt 3.2.8 assenyala que les comunicacions han de dur-se a terme a través dels mitjans posats a la disposició de tots dos pel centre educatiu o la Conselleria competent en matèria d'educació.  
  
6. El tractament de dades personals mitjançant aplicacions informàtiques mòbils, conegudes com a ?apps?, han d'incloure's en la política de seguretat del centre, com a mínim amb les mateixes garanties que qualsevol altre tractament, tal com indica l'Informe sobre la utilització per part de professors i alumnes d'aplicacions que emmagatzemen dades en el núvol amb sistemes aliens a les plataformes educatives, publicat per l'Agència Espanyola de Protecció de Dades (https://www.aepd.es/media/guias/guia-orientaciones-apps-datos-alumnos.pdf).  
Tal com indica aquest informe, les aplicacions que contenen més dades personals de l'alumnat són els quaderns de notes dels docents, que mantenen el seu progrés i les seues qualificacions. Pel que qualsevol aplicació que incloga la identificació de l'alumne pot portar a l'elaboració de perfils segons les funcionalitats i la tipologia de les dades recopilades. Amb els hàbits de navegació, juntament amb les dades d'altres usuaris amb els quals contacta i el seu comportament educatiu, es poden crear perfils de l'usuari susceptibles de ser tractats sense el consentiment de l'usuari, sota l'excusa de la millora del funcionament del servei. Els usuaris es poden classificar fàcilment segons la seua activitat, en funció de les accions que realitzen, o fins i tot el temps que tarden a realitzar-les. Cal tindre en compte que les aplicacions d'instal·lació no assistida en dispositius mòbils intel·ligents són capaços d'accedir a gran quantitat de dades de caràcter personal emmagatzemades en el propi dispositiu, tals com el número d'identificació del terminal, agenda de contactes, imatges o vídeos. A més, aquestes aplicacions poden accedir als sensors del dispositiu, i obtindre la ubicació geogràfica, capturar fotos, vídeo o so a través d'ells.  
Per tot això, no es podran utilitzar aquelles plataformes informàtiques o aplicacions informàtiques mòbils (conegudes com a ?apps?), diferents de les disposades o autoritzades per la Conselleria competent en matèria d'educació, que tinguen com a finalitat:  
a) Tant la comunicació amb les famílies, com amb l'alumnat.  
b) El seguiment de l'alumnat a través de quaderns de notes de progrés i la seua qualificació.  
  
Consideracions finals  
1. La direcció de cada centre educatiu ha de complir i fer complir el que estableix aquesta resolució i ha d'adoptar les mesures necessàries perquè el contingut siga conegut per tots els membres de la comunitat educativa.  
2. La Inspecció d'Educació ha de vetlar pel compliment del que estableix aquesta resolució.  
3. Quant a l'organització i el funcionament dels centres objecte d'aquesta resolució que no s'haja previst en aquesta norma, és aplicable, de manera subsidiària, el que es disposa per als ensenyaments de Formació Professional. Si no està previst en aquesta, s'aplica el que es disposa per als ensenyaments d'Educació Secundària.  
4. En tot el que concerneix aquests ensenyaments que no regule aquesta resolució, és aplicable la normativa bàsica estatal i l'autonòmica corresponent.  
5. Les direccions territorials competents en matèria d'educació tenen la facultat per a resoldre, en l'àmbit de la seua competència, els problemes que puguen sorgir en l'aplicació d'aquesta resolució.